กรณ์ ระบุละคร"วนิดา"ทำผิดพ.ร.บ.ทวงถามหนี้
รมว.คลัง เขียนข้อความใน facebook ระบุ มีหลายฉากในละครละเมิด พ.ร.บ.การติดตามทวงหนี้อย่างเป็นธรรม
21 ก.ย. 2553

รมว.คลัง เขียนข้อความใน facebook ระบุ มีหลายฉากในละครละเมิด พ.ร.บ.การติดตามทวงหนี้อย่างเป็นธรรม 



นายกรณ์ จาติกวณิช รมว.คลัง 
นายกรณ์ จาติกวณิช รมว.คลัง ได้เขียนข้อความใน facebook ชื่อ Korn Chatikavanij โดยมีเนื้อความว่า รู้สึกว่าช่วงนี้ไปไหนมาไหน ก็มีแต่คนพูดถึงละครวนิดา เลยอยากจะหยิบยกต้นตอของปัญหาในเรื่องมาแสดงความคิดเห็น เพราะว่ามีหลายฉากในละครละเมิด พ.ร.บ.การติดตามทวงหนี้อย่างเป็นธรรม ซึ่งเพิ่งผ่านครม.ไปเมื่อสัปดาห์ที่แล้ว
1. การติดต่อกับบุคคลอื่นที่มิใช่ผู้บริโภคพ.ร.บ. ห้ามมิให้เจ้าหนี้ติดตามทวงหนี้กับบุคคลที่ไม่ใช่ลูกหนี้ของตนโดยตรง ทำได้เพียงแค่สอบถามสถานที่ติดต่อลูกหนี้เท่า นั้น ซึ่งจากในละคร นายดาว (เจ้าหนี้) ได้ไปติดตามทวงหนี้กับพันตรีประจักษ์ ผู้ซึ่งเป็นพี่ชายของลูกหนี้ตน ถือว่านายดาวละเมิด พ.ร.บ. ข้อนี้ ยิ่งไปกว่านั้นยังบังคับให้พันตรีประจักษ์ (ผู้ซึ่งไม่ใช่ลูกหนี้ของตน) แต่งงานกับวนิดาเพื่อขัดดอกอีกด้วย
2. ข้อปฏิบัติในการติดต่อกับผู้บริโภคพ.ร.บ. ฉบับนี้จำกัดช่วงเวลาในการติดต่อและสถานที่ที่เจ้าหนี้สามารถติดตามทวงหนี้กับลูกหนี้ ให้เป็นไปตามที่ตกลงกับลูกหนี้ไว้ แต่นายดาวฝ่าฝืนโดยการสะกดรอยตามดูความเคลื่อนไหวของพันตรีประจักษ์อย่างใกล้ชิด ซึ่งถือเป็นการละเมิดสิทธิส่วนบุคคลด้วย
3. ข้อห้ามในการติดตามทวงหนี้พ.ร.บ. ฉบับนี้ห้ามมิให้ คุกคาม หรือข่มขู่ลูกหนี้ โดยใช้วาจารุนแรง ที่เป็นการประจานลูกหนี้ต่อสาธารณะ หรือทำให้ลูกหนี้อับอาย ซึ่งนายดาวทำผิดทุกข้อหา ทั้งบุกไปข่มขู่ พูดจาดูถูกพันตรีประจักษ์ ถึงที่ทำงาน กลางร้านอาหาร ทำให้พันตรีประจักษ์อับอายและ เสียชื่อเสียง
เห็นไหมละครับ ไม่ว่าในละครหรือในชีวิตจริงปํญหาเรื่องหนี้และ การทวงหนี้ มันช่างสร้างปัญหาไม่รู้จักจะจบ แต่ก็น่าคิดนะครับว่าถ้าในเรื่องวนิดามี พรบ.การติดตามทวงหนี้อย่างเป็นธรรมแล้ว คุณคิดว่า วนิดาจะได้เจอกับพันตรีประจักษ์ และพิศมัยจะได้พันตรีประจักษ์คืนหรือไม่?